[image: image1.png]




	


S 8-04

[image: image1.png]
Til:

Universitetsstyret

Møtedato:

fordeling av stipendiatstillinger og postdoktorstillinger 

1. Innledning

Universitetsdirektøren legger i denne saken fram forslag til prinsipper for fordeling av stipendiat- og postdoktorstillinger samt konkret forslag til fordeling for 2004. Tidligere år har styret fordelt slike stillinger etter søknader fra fakulteter og enheter. I denne saken foreslås det at stillingene blir fordelt på grunnlag av universitetets strategiske målsettinger og satsingsområder.  

2. Overordnet målsetting

Følgende formuleringer uttrykker universitetets overordnede målsetting: 

· Universitetet i Tromsø skal drive forskning som holder høyt internasjonalt nivå innenfor et bredt spekter av fag og fagområder. (Fra Strateginotat 2010)

· Universitetet i Tromsø skal videreutvikle forskningsmiljøene med flere grupper i den internasjonale forskningsfronten. (Fra UiTø mot 2005)

· Det er et uttalt mål for Universitetet i Tromsø å utvikle flere toppmiljøer innenfor de strategiske satsingsområdene. (Fra UiTø mot 2005)

3. Universitetets satsingsområder

I strateginotatet er følgende satsingsområder listet opp:

· Nordområdeforskning

· Fiskeriforskning

· Nordlysforskning/romforskning

· Samfunnsmedisinsk forskning

· Flerkulturelle og flerspråklige forhold

· Forskning om samiske forhold

I Universitetet i Tromsø mot 2005 heter det: 

· UiTø skal utnytte sine naturlige forutsetninger og satse strategisk på forskning innenfor: marine fag, biologi, medisin, teknologi, fysikk, samiske/urfolks-/ minoritetsspørsmål og språk.

· Den nordlige/arktiske dimensjon skal være fremtredende.

· Skjæringsfeltene for biomarine, biomedisinske, telemedisinske problemstillinger og flerkulturelle forhold vil være viktige satsingsområder.

Et felles trekk ved flere av fakultetenes strategiske planer og handlingsplaner er at arktisk og nordområdeforskning trekkes frem som spesielt viktig og at universitetet bør bli mer synlig som nordområdeuniversitet og bør prioritere arktisk forskning sterkere.

Forskerstillinger, som rekrutteringsstipendene og postdoktorstillingene, er svært viktige for forskningsinnsatsen ved universitetet og også for fremtidig rekruttering. De prioriterte satsingene CASTL (senter for fremragende forskning i lingvistikk), SETUP (romfysikk), SARVVIS (reinforskning), marin forskning (torskeavl og marin bioprospektering) og Norstrukt (FUGE/Senter for strukturbiologi) er alle blitt styrket gjennom bevilgninger til stipendiater/postdoktorer over universitetets forskningsstrategiske midler.

Det pågår en diskusjon om fremtidig finansieringsordning for grunnforskningen i Norge og om rollefordelingen mellom Norges forskningsråd, Utdannings- og forskningsdepartementet og de høyere utdannings- og forskningsinstitusjonene. Et av tiltakene som drøftes, er å overføre ansvaret for de stipendiatstillingene som Forskningsrådet i dag har ansvaret for, til universitetene. 

Fordelingen mellom sentralt nivå og fakultetsnivå vil da måtte bli at stillinger til universitetets satsingsområder fordeles fra en sentral pott, mens fakultetene vil måtte ta ansvar for felt der de ser spesielle behov og egne strategier. Også i styringssignalene til fakultetene for 2004 ble det understreket at fakultetene kan bruke av egne budsjettmidler til å opprette stipendiatstillinger. 

Universitetet sentralt vil måtte ha en kontinuerlig vurdering av satsingsområdene og også se spesielt på tverrfaglig og tverrfakultære skjæringsfelt.  

4. Sentral pool av rekrutteringsstillinger og postdoktorstillinger

Per i dag har UiTø en pool på 142  rekrutteringsstipendiatstillinger, hvorav 16 er nye fra 2004 og 22 postdoktorstillinger. Disse fordeles av Universitetsstyret for én periode og refordeles ved ledighet. De nye stipendiatstillingene er gitt med halvårsvirkning og uten spesielle føringer. Antall ledige stillinger varierer betydelig fra år til år. Til fordeling/refordeling i 2004 er det 23 stipendiatstillinger og 7 postdoktorstillinger. Enkelte av disse stillingene er ledige per 1.01.04, andre blir ledige i løpet av året.

I 2005 vil det være omkring 22 stipendiatstillinger og 4 postdoktorstillinger til refordeling. Både i 2003 og 2004 fikk UiTø tildelt 16 nye stipendiatstillinger. Også for 2005 kan det bli opprettet nye stillinger.  En eventuell endring av ansvarsfordelingen mellom universitetssektoren og Forskningsrådet kan også føre til at universitetet blir tilført flere stillinger. I første omgang vil dette trolig være stillinger som er besatt. 

Det har ikke blitt opprettet nye postdoktorstillinger i statsbudsjettet etter 2001. De 22 postdoktorstillingene UiTø har, ble tildelt i perioden 1998-2001, så her er det mer usikkert om det vil komme nye stillinger. Dersom det skjer en endring i ansvarsfordelingen mellom universitetene og forskningsrådet, kan det eventuelt komme flere slike stillinger. 

5. Kriterier for fordeling av rekrutteringsstipendiatstillinger/postdoktorstillinger

Tidligere år har disse stillingene vært utlyst med følgende føring (fra Sak S 19-03):

”I henhold til kriterier tidligere vedtatt av Styret skal rekrutteringsstillingene brukes til å styrke satsingsområder nasjonalt og lokalt, områder med rekrutteringsproblemer generelt og spesielt hvor kvinner er underrepresentert. Den nasjonale hovedprioriteringa er å styrke langsiktig grunnleggende forskning og dessuten satse spesielt på områdene marin forskning, medisinsk og helsefaglig forskning, informasjons- og kommunikasjonsteknologi (IKT) og forskning i skjæringspunktet mellom miljø og energi. Funksjonell genomforskning (FUGE) er også et nasjonalt satsingsområde som er tverrsektorielt og omfatter biologisk grunnforskning så vel som de tematiske områdene marin og medisin.” 

I 2003 ble det fordelt 61 stipendiatstillinger, så da fikk mange områder innvilget sine søknader. Vedtak om fordeling er vedlagt. Det var ingen postdoktorstillinger til fordeling i 2003.

I det følgende vil ulike kriterier for fordeling av stillingene bli nærmere drøftet. Aktuelle kriterier er:   

· UiTøs faglige satsingsområder

· Oppbygging av forskerskoler

· Fag med store rekrutteringsproblemer

· Oppfølging av evalueringer (styrking, omstrukturering)

· Samarbeid med randsonen

Forskerskoler

For oppbygging av forskerskoler vises det til sak S 6-04. Opprettelse av forskerskoler ved UiTø, der det er foreslått å sette av seks stipendiatstillinger og tre postdoktorstillinger i forbindelse med utlysning av midler til forskerskoler. Oppstart av forskerskoler fra høstsemesteret 2004, slik det er foreslått i sak S 6-04, vil bety at antall stillinger til fordeling til satsingsområdene reduseres til 17 stipendiatstillinger og fire postdoktorstillinger.

Oppfølging av evalueringer

Oppfølging av evalueringer skjer i dag normalt i hovedsak i regi av de enkelte fakulteter og berørte fagmiljø. Flere evalueringer peker på at fagmiljø bør styrkes. Universitetsdirektøren mener likevel at styrking av fagmiljø må vurderes i forhold til spørsmålet om oppfølging av strategier og satsingsområder. Universitetsdirektøren har bedt fakultetene om en rapportering av status for oppfølgingsarbeidet. Oppfølging av evalueringer vil bli lagt fram for styret som egen sak, eventuelt som del av en samlet forskningsstrategi for universitetet, i løpet av inneværende vårsemester. Universitetet har i dag ikke et samlet materiale som gjør at oppfølging av evalueringer er et godt grunnlag for fordeling av stipendiat- og postdoktorstillinger.

Samarbeid med randsonen

Med samarbeid med randsonen forstås spesielt samarbeid med institusjoner som universitetet har inngått samarbeidsavtaler med, for eksempel Havforskningsinstituttet. Det arbeides med en samarbeidsavtale med Norsk Polarinstitutt. Begge disse avtalene omhandler samarbeid som ligger innenfor universitetets satsingsområder. Avtalen med Havforskningsinstituttet omfatter et antall II-er-stillinger. Universitetsdirektøren vurderer det ikke som aktuelt å knytte stipendiatstillinger til denne avtalen nå. Samarbeidsavtalen med Polarinstituttet er ikke ferdig inngått og det vurderes ikke som aktuelt å knyttet stipendiatstillinger til denne nå. Når det gjelder institusjoner i den mer anvedt rettede randsone, som NORUT og NINA, vil det være mer naturlig at de finansierer stipendiatstillinger ved Universitetet enn omvendt, eller at universitetet samarbeider med disse institusjonene om å skaffe ekstern finansiering til stipendiater. Det vurderes ikke som naturlig å foreslå at det settes av stillinger til samarbeid med institusjoner i randsonen.  I 2003 gikk universitetet inn i sin første selskapsdannelse med henblikk på kommersialisering av forskningsresultater. Andre prosjekt er under vurdering. I en oppstartsfase når forskningsresultatene skal bringes videre, er det viktig at forskningskompetansen som er opparbeidet på universitetet ikke forsvinner ut av fagmiljøet, men fortsetter også internt. Dette kan tale for at det knyttes rekrutteringsstillinger til fagmiljø som befinner seg i en slik situasjon. Universitetsdirektøren ser imidlertid ikke at dette er et aktuelt kriterium i forbindelse med dette års fordeling.

Rekrutteringsproblemer

Fagevalueringene i 2003 og 2004 har pekt på fag som står overfor snarlig aldersavgang og samtidig har rekrutteringsproblemer. For postdoktorstillingene har Utdannings- og forskningsdepartementet fremhevet at det bør tas spesielt hensyn til fag som står overfor stor aldersavgang. Universitetsdirektøren vil anbefale at fakultetene tar hensyn til dette ved tilsetting i  postdoktorstilling.

Universitetets faglige satsingsområder

Strategidokumentene peker, som nevnt på følgende strategiske satsingsområder for universitetet.

	Strateginotat 2010
	Universitetet i Tromsø mot 2005

	· Nordområdeforskning

· Fiskeriforskning

· Nordlysforskning/romforskning

· Samfunnsmedisinsk forskning

· Flerkulturelle og flerspråklige forhold

· Forskning om samiske forhold


	· UiTø skal utnytte sine naturlige forutsetninger og satse strategisk på forskning innenfor: marine fag, biologi, medisin, teknologi, fysikk, samiske/urfolks-/ minoritetsspørsmål, språk.

· Den nordlige/arktiske dimensjon skal være fremtredende.

· Skjæringsfeltene for biomarine, biomedisinske, telemedisinske problemstillinger og flerkulturelle forhold vil være viktige satsingsområder.




Flere av fakultetene peker dessuten, som nevnt, i sine strategiske planer og handlingsplaner på at arktisk- og nordområdeforskning er spesielt viktig og at universitetet bør bli mer synlig som nordområdeuniversitet og bør prioritere arktisk forskning sterkere.

Universitetsdirektøren finner at de strategiske satsingsområdene gir det beste grunnlaget for fordeling av stipendiat- og postdoktorstillingene, og vil foreslå at samtlige stillinger, med unntak av de seks stipendiatstillingene og tre postdoktorstillingene som foreslås fordelt til forskerskoler, blir fordelt slik at de støtter opp om universitetets prioriterte fagområder.

6. Forslag til fordeling

På bakgrunn av drøfting av kriteriene foreslås følgende fordeling av stipendiat- og postdoktorstillingene:

	Fagområde
	Stipendiat

stillinger
	Fakultet/enhet
	Postdoktor

stillinger
	Fakultet/enhet

	Medisin 
	3
	Medfak
	1
	Medfak

	Marine fag 
	3
	NFH
	
	

	Biologi
	3
	Medfak,Matnat,NFH,
	
	

	Teknologi 
	0
	Matnat
	1
	

	Fysikk
	1
	Matnat
	1
	Matnat

	Samiske studier/urfolk
	1
	
	
	

	Språk
	2
	Humfak
	
	

	Samfunnsvitenskap
	3
	SV-fak
	1
	SV-fak

	Jus
	1
	Jurfak
	
	

	Sum
	17
	
	4
	


Universitetsdirektøren mener det bør overlates til fakultetene selv å utlyse stillinger de blir tildelt, men det presiseres at stillingene skal lyses ut innenfor de satsingsområdene universitetet har vedtatt. Stillingene skal nyttes til å styrke og konsolidere fagmiljøene. Stillingene innenfor marine fag, fysikk samt samiske studier/urfolk skal vurderes knyttet opp mot den satsingen som gjøres innenfor disse fagområdene for å forberede søknader om nye sentre for fremragende forskning. Stillingen i teknologi bør knyttes opp mot fagmiljøet som er etablert innenfor informatikk/matematikk/datasikkerhet. Stillingene til språk bør i denne omgang ikke gå til CASTL, men styrking av annen språkforskning. 

Det forutsettes at stillingen innenfor samiske studier/urfolkstudier blir fordelt etter en søknadsrunde. Det humanistiske fakultet, Det samfunnsvitenskapelige fakultet og Tromsø museum oppfordres til å søke. Tverrfaglig/tverrfakultært samarbeid vil bli positivt vurdert. Søknad sendes til universitetsdirektøren og endelig fordeling foretatt av rektor og direktør på fullmakt.

For postdoktorstillingene skal fakultetene ta spesielt hensyn til fag som står overfor stor aldersavgang. Fakultetene skal også ta med i betraktning behovet for å oppnå bedre likestilling mellom kjønnene i de berørte fagmiljø ved tilsetting i stillingene.  

Forslag til vedtak:

1. Styret slutter seg til at stipendiat- og postdoktorstillingene i 2004 blir fordelt for å støtte opp om universitetets faglige satsingsområder og til etablering av forskerskoler.

2. Det settes av seks stipendiatstillinger og tre postdoktorstillinger til forskerskoler. Stillingene fordeles etter søknad i samsvar med prosedyrene som fremgår av sak S06-04 Opprettelse av forskerskoler ved UiTø.

3. De øvrige stillingene fordeles til fakultetene i samsvar med følgende fordeling:

	Fagområde
	Stipendiat

stillinger
	Fakultet/enhet
	Postdoktor

stillinger
	Fakultet/enhet

	Medisin 
	3
	Medfak
	1
	Medfak

	Marine fag 
	3
	NFH
	
	

	Biologi
	3
	Medfak,Matnat,NFH,
	
	

	Teknologi 
	0
	Matnat
	1
	

	Fysikk
	1
	Matnat
	1
	Matnat

	Samiske studier/urfolk
	1
	
	
	

	Språk
	2
	Humfak
	
	

	Samfunnsvitenskap
	3
	SV-fak
	1
	SV-fak

	Jus
	1
	Jurfak
	
	

	Sum
	17
	
	4
	


4. Stillingen til samiske studier/urfolksstudier tildeles etters søknadsprosedyre som bekrevet i dette notatet etter fullmakt til rektor og direktør.

Vedlegg: Vedtak om fordeling i sak S 19-03

	Arne Benjaminsen
	

	Universitetsdirektør
	

	
	Ingvild Broch

	
	forskningsdirektør


Universitetsdirektøren

Forskningsavdelinga

